  Анжелика Тихонова корреспондент Туннэ, 18-тӥ оштолэзе, Ижкарысь Кун Кенешын «Удмурт кенеш» огазеяськонлэн Пичи кенешезлэн пумиськонэз ортчиз. Отын 2019-тӥ арын Ашальчи Оки нимо премилэсь лауреатъёссэ пусйизы. Ужрадэ ивортодэтъя «Удмуртия» агентстволэн корреспондентэз но вуылӥз. Ашальчи Оки нимо премилэсь лауреатъёссэ пусъёнэз Алнаш ёросысь пиналъёс усьтӥзы. Соос кылбурчилэн ужъёсыныз пичияк возьматон адӟытӥзы. Со сяна Ашальчи Окилэн кылбуръёсызъя кырӟанъёсты Ижкарысь Первомай ёросысь «Чильтэр» ансамбль быдэстӥз. Туэ данъетэз удмурт калыклэсь лулчеберетсэ утён но азинтон удысъёсын бадӟым уж нуэмез но чеберлыко но мур пуштросо произведениос кылдытэмез понна удмурт кылбурчилы, журналистлы, Удмурт элькунысь лулчеберет удысысь сӥё-дано ужасьлы Татьяна Черновалы но дышетон удысын тыршемез, удмурт калыклэсь лулчеберетсэ утён но азинтон удысъёсын бадӟым уж нуэмез понна Балезино ёросысь Исак школаысь удмурт кылъя но литературая дышетӥсьлы, Россиысь дышетон удысысь дано ужасьлы Татьяна Захаровалы сётӥзы.  Ашальчи Оки нимо премиен пусъён 4 фото   Кылбурчи, журналист, удмурт азьветлӥсь Татьяна Чернова кема аръёс ӵоже удмуртлыкез, удмурт кылэз утён бордын ужаз. Нырысь ик Пичи Пурга ёросысь Вуж Мӧнья гуртын дышетӥсь луыса, бӧрысь «Советской Удмуртия» газетын, «Удмуртия» книгапоттонниын редактор луыса, Лулчеберетъя министерствоын методист луыса, гожъяськисьёслэн огазеяськоназы литературая консультант луыса тыршиз. Со сяна «Вордскем кыл» журналын, «Удмурт дунне» газетын ужаз. Удмурт нылкышноослы «Ашальчи» журнал кылдытӥз. Драмаын но ассэ эскериз. 1990-тӥ аръёсы удмурт движенилэн огез яркыт азьветлӥсез вал. Татьяна Чернова ас мылкыдзэ кылбурез пыр шараяз. Со сяна азьланяз премиез басьтӥсьёслы сӥзёнзэ вераз. Удмурт калык понна мед тыршозы. Ми 90-тӥ аръёсы тыршим, со секыт аръёсы. Али но озьы ик мед вань сюлмысьтызы тыршозы, асьмелэн удмуртлык но удмурт кыл медам быре шуыса. Удмурт кылы – аныкае! Тон улонэ, лул шоканэ. Тонтэк уг пӧрмы уж-пӧры, Тонтэк лултэм мон, из пыры. Озьы тӥни шуысал Татьяна Чернова, кылбурчи, журналист, Ашальчи Оки нимо премилэн лауреатэзМукетыз Ашальчи Оки нимо премилэн лауреатэз – Татьяна Захарова – дышетон удысын 38 ар ӵоже тырше ини. Соос пӧлысь 15 арзэ Балезино ёросысь Исак школаен кивалтӥсь луыса. Али удмурт кыллы но литературалы дышетэ. Бадӟым дан таӵе нимез нуллыны, таӵе йӧно кылбурчиосын артэ сылыны. <…> Дышетон удысын Лина Григорьевна трос ӧз тыршы, но пиналъёслэсь синъёссэс усьтӥз, но усьтӥз тужгес но врач луыса. Мон соин уг ӵошатскы, со туж дано, йӧно адями удмурт калыклэн. Мон 30 ар ӵоже ужатозям Ашальчи Окилэсь улонзэ-вылонзэ, кылбуръёссэ пыӵатыны тырши пиналъёсылы, котькуд тубатын вылӥегес тубыны юрттӥ-а мар-а шуод Татьяна Захарова, Балезино ёросысь Исак школаысь удмурт кылъя но литературая дышетӥсь, Россиысь дышетон удысысь дано ужась, Ашальчи Оки нимо премилэн лауреатэзАшальчи Оки нимо премилэн лауреатъёсызлы трос гинэ ӟечкыланъёс но тау кылъёс чузъяськизы. Туж чебер ужрадмы пӧрмиз. Татьяна Черноваез ваньзы тодо. Тодӥсьтэмез ӧвӧл. Мон сое даже классика шуысал ини асьме удмурт литератураын. Со асьме современницамы ке но, солэн поэзиез ваньмылы тодмо. Туж трос чебер кылъёс, тау кылъёс солы туннэ чузъяськизы. Нош Татьяна Витальена Захарова Исак школаысь. Али со дышетӥсь. Но кема ар ӵоже тыршиз директор луыса. Со но ужамын «Удмурт кенеш» огазеяськонын. Балезино ёросын. Кыдёкын улыса но котьку но тырше, али ке но солэн пиналъёсыз, солэн будэтэм пиналъёсыз олимпиадаосын но пӧртэм ӵошатсконъёсын нырысетӥ интыос басьто. Со сыӵе быгатэ пыӵатыны удмуртлыкез гажан, удмуртлыкез яратон. Соин ик мон малпасько туж достойной лауреатъёсмы туэ ар понна пусъемын Татьяна Ишматова, «Удмурт кенеш» огазеяськонлэн тӧроез   Тегъёс: Ижкар Удмуртия УдмуртКенеш АшальчиОки данъетъёс  